**Δ. Οργάνωση και συνοχή της περιγραφής και της αφήγησης**

**Περιγραφή**είναι η αναπαράσταση ενός χώρου, γεγονότος, προσώπου,πράγματος κ.α Με   την   περιγραφή   απεικονίζουμε    τα  κύρια  γνωρίσματα  αυτού  που περιγράφουμε και την οργανώνουμε με άξονα το χώρο.

**Οργάνωση της περιγραφής**

**Πορεία**: από τα γενικά χαρακτηριστικά στις  ειδικές   λεπτομέρειες .

Αν πρόκειται για  περιγραφή  τοπίου, αυτή οργανώνεται με βάση το σημείο περιγραφής, όταν παρακολουθούμε ακίνητοι έναν χώρο ή την κίνηση προς ένα σημείο (από μακριά κοντά, από πάνω προς τα κάτω….) .

Η **συνοχή**  των   περιγραφικών  κειμένων  εξασφαλίζεται  με :

• χρησιμοποίηση χρόνου ενεστώτα και γενικότερα εξακολουθητικών χρόνων.

• χρήση επιθέτων που δηλώνουν ιδιότητες του αντικειμένου

• προσδιορισμούς του  τόπου (επιρρήματα, έμπροθετοι προσδιορισμοί κ.α.)

•  χρήση των βοηθητικών ρημάτων είμαι  και  έχω και ρημάτων που αναφέρονται σε κάποια κατάσταση.

• χρήση μεταφορικής (δίνει ζωντάνια στην περιγραφή) ή κυριολεκτικής γλώσσας, ανάλογα με το είδος του κειμένου και τον επιδιωκόμενο σκοπό.

•  ειδικό λεξιλόγιο ή ορολογία  ,  αν  πρόκειται  για  περιγραφή  επαγγέλματος , επιστήμης , τέχνης..

**Αφήγηση**είναι η εξιστόρηση ενός ή μιας σειράς γεγονότων με αρχή, μέση, τέλος.

Η αφήγηση παρακολουθεί το αντικείμενο για το οποίο γίνεται λόγος   κατά τη δράση   και    τις μεταβολές  του  μέσα στον     χρόνο.

Οργάνωση της αφήγησης:

• Με άξονα τον   χρόνο ( διαδοχή γεγονότων),

• αλλά και τον άξονα  της αιτίας και  τουαποτελέσματος  (όσα εξιστορούνται προκύπτουν ως αποτέλεσμα άλλων ).

Συνοχή της αφήγησης:

• Χρησιμοποιείται, κυρίως , ο  αόριστος  και  πιο  γενικά  οι  συνοπτικοί χρόνοι  χωρίς να λείπει  από την αφήγηση ο παρατατικός και οι εξακολουθητικοί χρόνοι.

•Χρονικοί προσδιορισμοί (επιρρήματα, εμπρόθετοι προσδιορισμοί κ.α.)

• Αυξημένη χρήση ρημάτων

•Κυριολεκτική ή μεταφορική χρήση της γλώσσας ανάλογα με το κείμενό μου και τον επικοινωνικό στόχο.

•Κατάλληλες συνδετικές λέξεις= λογική σύνδεση νοημάτων.

Ασκήσεις:

**Πώς οργανώνεται η περιγραφή στο ακόλουθο απόσπασμα;**

Στη θεία Άννα η φύση φάνηκε σ’ όλα φειδωλή, εκτός απ’ την καρδιά της. Τα σκληρά γηρατειά την είχαν καταντήσει «σωστό σκέλεθρο». Το δέρμα της ήταν λεπτό σαν τσιγαρόχαρτο, έτσι που οι φλέβες της είχες την εντύπωση πως βρίσκονταν όχι κάτω, αλλά έξω απ’ αυτό.Το σώμα της, αδύνατο και ντελικάτο, νόμιζες πως μπορούσε να το διαπεράσει το φως. Τα δάχτυλά της, καθώς σφίγγαν τα μπράτσα της πολυθρόνας, μοιάζαν με σκληρούς ρόζους αναρριχητικού φυτού που τυλίγονται γύρω από τον κορμό δέντρου. Κινείται ελαφρά, με μικρά απότομα τινάγματα, σαν να μην είναι βέβαιη για την κατεύθυνση που πήρε. Κι όμως, διασχίζει το δωμάτιο πιο γρήγορα απ’ τον καθένα μας , με τα πόδια της όλη την ώρα ελάχιστα μετέωρα πάνω απ’ το δάπεδο.

Ν. Γρηγοριάδη, Το δημιουργικό γράψιμο

**Πώς οργανώνεται η αφήγηση στο ακόλουθο απόσπασμα;**

**H καθημερινή ζωή του παππού στην Πόλη**

Κάθε πρωί χαράματα πάνω στην άμαξά του, κουκουλωμένος στα ζεστά έφευγε βιαστικά, πριν φέξει, να προλάβει ν’ ανοίξει την επιχείρηση προτού περάσει ο Χρυσάφης. Ο Χρυσάφης ήταν ο προπομπός μιας καλής ημέρας. Ήταν ο σαλεπιτζής που του προμήθευε το αγαπημένο του σουτλού σαλέπ. Όχι πως αν δεν τον προλάβαινε θα ’χανε το σουτλού σαλέπι του. Ο Χρυσάφης ήξερε, το ’βαζε σ’ ένα ποτήρι, το σκέπαζε μ’ ένα τσιγκάκι, στρογγυλό με τσακισμένα χείλια, ειδικά γι’ αυτή την περίσταση και τ’ άφηνε στο περβάζι του παράθυρου, ακριβώς δίπλα απ’ την πόρτα. Μόνο που τότε το σαλέπι κρύωνε και δεν ήταν πια σαλέπι. Λίγο αργότερα άνοιγε ο απέναντι καφενές και ο πρώτος, άντε ο δεύτερος καφές ερχότανε για τον παππού μου. Όλη τη μέρα το παιδί πηγαινοέφερνε καφέδες ή τσάγια για τον παππού, τους πελάτες του ή για όποιον βρισκότανε μαζί του.  
Γύρω στις έντεκα, που ένιωθε πια ότι η δουλειά είχε μπει σε κάποια ρέγουλα, έβγαινε από το γραφείο και πέρναγε απέναντι στον καφενέ. Έπιανε ένα τραπέζι κολλητά στον τοίχο, πάντα το ίδιο, λες και ήταν ρεζερβέ γι’ αυτόν, κι άραζε από δίπλα σε μια καρέκλα κι αυτή με την πλάτη της στον τοίχο. Φώναζε πάλι για καφέ και ο μικρός, που ήξερε τις συνήθειές του, έφερνε μαζί με τον καφέ κι ένα τάβλι.  
Από κείνη τη στιγμή μέχρι νωρίς τ’ απόγευμα έπαιζε τάβλι μ’ όποιον έβρισκε μπροστά του, μ’ όποιον δεν είχε δύναμη να του το αρνηθεί. Άμα δεν έβρισκε συμπαίκτη, τον πρώτο αμαξά που πέρναγε τυχαία αποκεί περαστικός, μ’ ένα νεύμα μπορούσε να τον κατεβάσει και να τον σύρει, ήθελε δεν ήθελε, να παίξουνε μια παρτίδα.

Νίκος Θέμελης, Αναζήτηση, εκδ. Κέδρος, 1998